tartuNLP/wikipedia-smugri-20251201 huggingface dataset:
Jurbarkase rajoon

Jurbarkase rajoon (leedu keeles Jurbarko rajono savivaldybė) on 2. järgu haldusüksus (rajoon) Tauragė maakonnas Leedus. Rajoon piirneb edelas Venemaa Kaliningradi oblastiga.
Rajoonis on 12 omavalitsust, selle pindala on 1507 km2 ja elanike arv oli 2014. aastal 28 675 inimest.
Rajoon moodustati 1950. aastal. Rajoon koosneb järgmistest valdadest: Eržvilkase, Girdžiai, Juodaičiai, Jurbarkai, Raudonė, Seredžiuse, Skirsnemunė, Smalininkai, Šimkaičiai, Veliuona ja Viešvilė vald. Omaette omavalitsuse moodustab veel Jurbarkase linn.
Suurim asula on halduskeskus Jurbarkas (13 797 inimest). Teine linn rajoonis on Smalininkai. Lisaks asuvad rajoonis Eržvilkase, Raudonė, Seredžiuse, Stakiai, Šimkaičiai, Vadžgiryse, Veliuona ja Viešvilė alev. 2011. aasta seisuga olid elanikest 98,3% leedulased, 0,5% venelased, 0,12% sakslased, 0,11% mustlased, 0,11% valgevenelased, 0,1% ukrainlased, 0,07% poolakad ja 0,7% oli teistest rahvustest.
Rajooni suurim jõgi on lõunapiiril voolav Nemunas. Teised tähtsamad jõed on selle lisajõed Mituva ja Dubysa, samuti Jūra lisajõgi Šešuvis. 
Jurbarkase rajooni territooriumile jäävad osaliselt Panemunė regionaalpark, osaliselt aga Viešvilė looduskaitseala.
Vytautas Suure Ülikooli Põllumajanduse Akadeemia

Vytautas Suure Ülikooli Põllumajanduse Akadeemia (2019. aastani Aleksandras Stulginskise Ülikool) on põllumajandusülikool Leedus Akademija alevis Kaunase lähedal.
Praegune Vytautas Suure Ülikooli Põllumajanduse Akadeemia rajati 3. septembril 1924 Dotnuvas, kui liideti Dotnuva Põllumajanduskool ja Leedu Ülikooli põllumajandus-metsandusteaduskond. 2011. aastal oli ülikoolis 5 teaduskonda ja 5950 üliõpilast.
Akademija

Akademija on alev Leedus endise Kaunase maakonna aladel Kaunase rajoonis. Alev asub Kaunase linna serval, Nemunase jõe lõunakaldal. 
Seal asub Akademija valla halduskeskus. Vaatamisväärsusteks on Kaunase kindluse Marva fordi varemed, Obelynė park ja professor Tadas Ivanauskase majamuuseum. Asula hakkas kasvama 1964. aastal, kui sinna rajati Leedu Põllumajanduse Akadeemia, nüüdne Aleksandras Stulginskise Ülikool. Alev moodustati 1999. aastal, mil see eraldati Noreikiškėse külast. 2001. aastal oli alevis 4213 elanikku.
Zenkō Suzuki

Zenkō Suzuki (jaapani keeles 鈴木 善幸 "Suzuki Zenkō"; 11. jaanuar 1911 Yamada, Iwate prefektuur – 19. juuli 2004 Tōkyō) oli Jaapani poliitik.
Ta sündis Yamadas Iwate prefektuuris. Ta lõpetas aastal 1935 Tōkyō Mereteaduse- ja Tehnoloogiaülikooli. Ta on olnud juhtivatel positsioonidel jaapani kalatööstuslikes organisatsioonides.
Pärast Teist maailmasõda lülitus ta aktiivsesse poliitikasse. Ta astus Jaapani sotsialistlikku parteisse, ta valiti selle partei ridades aastal 1947 parlamenti. Aastal 1948 läks ta üle Jaapani liberaalsesse parteisse (mis aastal 1955 formeerus Jaapani Liberaaldemokraatlikuks Parteiks) ja seejärel on kogu tema karjäär olnud seotud Jaapani Liberaaldemokraatliku Parteiga. Ta oli aastatel 1965–1966 tervishoiu- ja sotsiaalminister Eisaku Satō kabinetis ja aastatel 1976–1977 metsandus- ja maavaldusminister Takeo Fukuda kabinetis. Ta on täitnud Jaapani Liberaaldemokraatlikus Parteis juhtivaid kohti.
17. juulist 1980 kuni 27. novembrini 1982 oli ta Jaapani peaminister.
Zenkō Suzuki suri 19. juulil 2004 Tōkyōs Jaapani Rahvusvahelises Meditsiinikeskuses kopsupõletikku.
Isiklikku.
Tema tütre Chikako abikaasa Tarō Asō oli Jaapani peaminister aastatel 2008–2009, ka poeg Shun'ichi Suzuki on poliitik.
Meuse'i departemangu haldusüksuste loend

Siin on toodud ära kõik Meuse'i departemangu haldusüksused (ringkonnad, kantonid ja vallad). Lisaks on toodud ka valdade INSEE koodid. 
Departemangus on kolm ringkonda:
Kantonid.
Departemangus on kokku 17 kantonit. Vallad Bar-le-Duc (kogupindalaga 23,62 km²) ja Verdun (kogupindalaga 31,03 km²) on jagatud mitme kantoni vahel. Igasse kantonisse mille vahel on vald jagatud kuulub ka kindel territoriaalne osa vallast. Kursiivis on toodud jagatud vallaga kantonite pindala kus puudub jagatud valla osa kantoni kogupindalast. Vallad mille osad moodustavad ise kantoni jäävad andmete puudusel ilma pindala välja toomata.
Vallad.
Departemangus on 499 valda (seisuga 1. jaanuar 2019):
Žürii

Žürii (prantsuse sõnast "jury") on võistluse, näituse või muu sellise ettevõtmise auhinnasaajate väljaselgitamiseks mingite tööde hindamise tarvis, näiteks näitusele valitavate tööde väljaselgitamiseks moodustatud komisjon.
Morbihani departemangu haldusüksuste loend

Siin on toodud ära kõik Morbihani departemangu haldusüksused (ringkonnad, kantonid ja vallad). Lisaks on toodud ka INSEE kood.
Departemangus on 3 ringkonda:
Kantonid.
Departemangus on kokku 21 kantonit. Vallad Lorient (kogupindalaga 17,48 km²) ja Vannes (kogupindalaga 32,30 km²) on jagatud mitme kantoni vahel. Igasse kantonisse mille vahel on vald jagatud kuulub ka kindel territoriaalne osa vallast. Kursiivis on toodud jagatud vallaga kantonite pindala kus puudub jagatud valla osa kantoni kogupindalast. Vallad mille osad moodustavad ise kantoni jäävad andmete puudusel ilma pindala välja toomata.
Vallad.
Departemangus on 250 valda:
Ettevaatust ingliga

"Ettevaatust ingliga" ("Cuidado con el ángel") on Mehhiko seebiooper, mis valmis 2008. aastal. 
Peaosades mängivad Maite Perroni ja William Levy. Maite on tuntud ka lauljana. 
Seriaali esilinastus oli 9. juunil 2008 ja seriaal lõppes 6. märtsil 2009. Seriaal on olnud eetris ka Kanal 2-s.
Sisukirjeldus.
Maria de Jesus ehk Marichuy (Maite Perroni) elu on olnud väga kurb. Kui Marichuy sündis, arvas ta ema (Helena Rojo) et laps on suremas ja andis tütre preestrile. Preester viis lapse lastekodusse. Kui Marichuy oli 14-aastane, jooksis ta minema lastekodust ja alustas elu tänaval. Ühel päeval tabab teda kurb saatus. Marichuyd ründab purjus mees. Kurjategijat ei saa Marichuy aga üles anda, sest ta ei näinud pimedas mehe nägu. Pärast seda hakkab Marichuy nägema kohutavaid unenägusid juhtunust ja Marichuy tunneb sügavat pahameelt vastassoo vastu. Candelaria (Evita Muñoz "Chachita"), kes töötab pesunaisena, leiab tänavalt Marichuy ja võtab ta enda juurde elama. Marichuy on Candelariale kui oma enda tütar. Mööduvad aastad ja Marichuyst kasvab ilus naine. Ühel kaunil päeval saadab Candelaria Marichuy pesu ära viima San Romanide majja, kus Marichuy kohtab arsti Juan Miguel San Romani (William Levy). Marichuy armub doktorisse ja doktor Marichuysse. Nii Juan Migueli ja Marichuy romaan algabki. 
Osad.
Seebiooperis on kokku 195 osa. Ühe osa pikkus on umbes 38–42 minutit.
Tiitel

Tiitel on koos nimega kasutatav sõna või liide, mis viitab näiteks seisusele või teaduskraadile. 
Aadlikul võib olla aadlitiitel.
Tiitel (täpsustus)

Sõnal tiitel on mitu tähendust:
Torma Stahhaanovlane

Torma Stahhaanovlane oli Tormas 10. augustist 1951 kuni 29. novembrini 1953 ilmunud eestikeelne ajaleht, Torma Masina-Traktorijaama poliitosakonna häälekandja.
Ajaleht ilmus kaks korda nädalas.
Karula Stahhaanovlane

Karula Stahhaanovlane oli Karulas 15. juunist 1951 kuni 27. detsembrini 1953 ilmunud eestikeelne ajaleht, Karula Masina-Traktorijaama poliitosakonna häälekandja.
Ajaleht ilmus kaks korda nädalas.
Traktor (ajaleht)

Traktor oli eestikeelne ajaleht, mis ilmus Vastseliinas 1. augustist 1951 kuni 27. detsembrini 1953; Vastseliina Masina-Traktorijaama poliitosakonna häälekandja.
Ajaleht ilmus kaks korda nädalas.
Uus Elu (Rakke)

Uus Elu oli Rakkes 9. juunist 1951 kuni 12. detsembrini 1953 ilmunud eestikeelne ajaleht, Rakke Masina-Traktorijaama poliitosakonna häälekandja.
Ajaleht ilmus kaks korda nädalas.
Uus Küla

Uus Küla oli Sipa külas 22. juunist 1951 kuni 23. detsembrini 1953 ilmunud eestikeelne ajaleht, Sipa Masina-Traktorijaama poliitosakonna häälekandja.
Ajaleht ilmus kaks korda nädalas.
Kolhoosi Aktivist

Kolhoosi Aktivist oli Järva-Jaanis 1. augustis 1951 kuni 27. detsembrini 1953 ilmunud eestikeelne ajaleht, Järva-Jaani Masina-Traktorijaama poliitosakonna häälekandja.
Ajaleht ilmus kaks korda nädalas.
Rein Miller

Rein Miller (2. august 1938 Tallinn – 10. aprill 2017) oli Eesti rahandustegelane, poliitik ja sporditegelane.
Haridus.
Ta lõpetas 1957. aastal Kiviõli 1. Keskkooli ja 1962. aastal Tartu Riikliku Ülikooli rahanduse ja krediidi erialal.
Töökäik.
Ta töötas aastatel 1962–1963 Tallinna linna rahandusosakonnas ökonomistina, aastatel 1963–1966 Tallinna Mererajooni rahandusosakonna asejuhataja ja juhatajana. Aastatel 1966–1990 töötas ta Eesti NSV Rahandusministeeriumis, olles kaubanduse ja teeninduse finantseerimise osakonna juhataja, kontrolli ja revisjoni valitsuse juhataja, riigitulude valitsuse juhataja ning eelarve valitsuse juhataja. 
Aastatel 1990–1992 oli ta Edgar Savisaare valitsuses rahandusminister. 
Aastatel 1993–1994 oli ta Sotsiaalpanga juhatuse esimees, aastatel 1994–1996 AS Naviplasti peadirektor, 1992–2008 oli ta turvafirma Falck Baltic finantskontrolli juhataja.
Sporditegelasena.
1950. aastast harrastas ta Jõgeva Keskkoolis Valdur Rajalo juhendamisel jäähokit. Aastatel 1976–1999 oli ta Eesti NSV/ Eesti Jäähokiföderatsiooni president.
Isiklikku.
Milleri tütretütar on tennisist Anett Kontaveit.
Juulivihm

"Juulivihm" on 1966. aastal Mosfilmis valminud mängufilm.
Süžee.
Filmi peategelane Leena töötab trükikojas insenerina. Tema peigmees Volodja on andekas ja lootustandev teadlane. Filmis jälgitakse nende suhteid mitme kuu jooksul, juulist kuni hilissügiseni. Nende suhe tundus esialgu olevat ideaalne, kuid Leena pettub Volodjas ja nad lähevad lahku.
Otto Friedrich von Pistohlkors

Otto Friedrich von Pistohlkors vanem (21. märts 1754 Rutikvere mõis – 22. juuni 1831 Põltsamaa) oli baltisaksa päritolu Venemaa sõjaväelane (major), Liivimaa maanõunik, kartograaf, kunstnik, arhitekt ja Rutikvere mõisnik.
Otto Friedrich von Pistohlkors oli aktiivne ühiskonnategelane, väljapaistev harrastusarhitekt, botaanik, kohtunik, Liivimaa maanõunik, kartograaf ja Põltsamaa kiriku eestseisja. Tema kavandite ja plaanide järgi kujundati 18. ja 19. sajandi vahetusel Rutikvere mõisaansambel praeguse Järva- ja Jõgeva maakonnapiiril. Pistohlkorsi joonistused on hoiul peamiselt Eesti Kunstimuuseumis.
Ta suri 1831. aastal Põltsamaal ning maeti esialgu Põltsamaa saksa kalmistule, kuid hiljem maeti ümber Rutikvere mõisa kalmistule. 
Isiklikku.
Otto Friedrich von Pistohlkorsi noorem vend oli Woldemar Conrad von Pistohlkors, kes ehitas Tartu linnamuuseumi praeguse hoone, mida tuntakse Pistohlkorsi majana.
26. detsembril 1785 (vkj)/ 7. jaanuaril 1786 abiellus ta Kuremaal Maria Elisabeth von Helmerseniga (1757–1831). Nende poeg oli samuti Otto Friedrich von Pistohlkors (1789–1843).
Tallinn Music Week

Tallinn Music Week (lühend TMW) on Tallinnas toimuv üritus, mille põhiosad on talendifestival ja muusikatööstuse konverents. 
2014. aasta TMW talendifestivalil osales ligi 200 artisti nii Eestist kui välismaalt.
Lavad.
Folktroonika lava.
Folktroonika lava on alates 2020. aastast bändi OOPUS liikmete poolt korraldatud lava, kus astuvad publiku ette žanri- ja meediumiülesed artistid, kelle loomingus on ühendatud traditsioonid ja tänapäev. Folktroonika laval üles astuvad artistid esitlevad pärimusmuusikat elektroonilise muusika ja/või kaasaja tehnoloogiliste võimalustega. Folktroonika lava on TMW tagasisideküsitluste põhjal festivali üks populaarsemaid lavasid.
2020. aasta 28.augustil toimus Folktroonika lava esmakordselt. Seal astusid üles Mick Pedaja (EE), Ilkka Heinonen (FI), OOPUS (EE) ja Argo Vals (EE).
2021. aastal toimus Folktroonika lava 2. oktoobril ning seal esinesid DJ Ken Kuusk (EE), GG Gulaygorod (UA), Mehehe (PL), Puuluup (EE), Annamaret (FI), OOPUS (EE) ja Oligarkh (RU).
2022. aastal toimus Folktroonika lava 6. mail ning seal astusid üles Kymbali Williams (EE), Tõnu Tubli (EE), Omnion (CZ), Fanfara Station (IT), OOPUS (EE) ja Balaklava Blues (CA/UA).
Tallinna Jahtklubi

Tallinna Jahtklubi on Tallinnas tegutsev Eesti jahtklubi. Ühtlasi on tegemist ühe Eesti vanima jahtklubiga.
Klubi ajalugu ulatub aastasse 1910, kui võeti vastu klubi põhikiri.
Klubisse kuuluvad peamiselt kaatri- ja jahiomanikud, võistluspurjetajaid, huvimeresõitjaid, võistlusametnikud ja treenerid.
Aastal 2006 avas klubi purjetamiskooli.
Klubi juhatuse eesotsas on kommodoor Kuno Peek.
Must Peeter (film 1963)

"Must Peeter" on 1963. aastal valminud Tšehhoslovakkia mängufilm.
Süžee.
Filmis kujutatakse 16-aastase Petri suhteid vanematega ning eakaaslastega ja tema praktikat koolivaheajal. Tegemist on vaimuka sotsiaalpsühholoogilise ja ühiskonnakriitilise filmiga, milles on ka absurdikoomika elemente.
Unustatud esivanemate varjud

"Unustatud esivanemate varjud" on 1964. aastal valminud Nõukogude Liidu mängufilm.
Süžee.
Poeetilise ja kujundliku filmi tegevus toimub Karpaatides hutsuulide maal. Ivan ja Maritška on pärit vaenutsevatest suguvõsadest. Maritška isa tapab Ivani isa, see aga ei takista noorte vastastikust armastust. Noored kavatsevad abielluda. Maritška aga kukub õnnetult jõkke ja upub. Ivan langeb sügavasse masendusse. Hiljem ta abiellub Palagnaga, kuid nende kooselu ei kujune õnnelikuks – Ivan ei suuda kuidagi Maritškat unustada.
Malik Bendjelloul

Malik Bendjelloul (14. september 1977 Ystad – 13. mai 2014 Stockholm) oli Rootsi filmilavastaja.
2013. aastal võitis ta dokumentaalfilmi "Searching for Sugar Man" (eesti keeles "Suhkrumeest otsimas") eest parima dokumentaalfilmi Oscari. Lisaks võitis film BAFTA ja muidki mainekaid auhindu. 
Ta sooritas 36-aastaselt enesetapu.
Ooker

Ooker (vanakreeka keeles "ochros" 'kahvatu') on looduslik kollane, punane, pruunikasvioletne, punakaspruun kuni pruun värvipigment, mida kasutatakse igasuguste sideainetega värvides, nagu liim-, lubi-, akvarell-, tempera- õli- ja emailvärvides.
Ookrit tunti juba neoliitikumis.
Ookriks nimetatavad muldpigmendid võivad värvuselt erineda ja kanda seetõttu erinevaid nimetusi.
Arterite loend

Siia nimekirja palume kanda arterite (veresoonte liik) eestikeelseid nimetusi. Arterite ladinakeelsed nimetused võimaluse korral sulgudesse lisada.
Tokuo Yamashita

Tokuo Yamashita (jaapani keeles 山下 徳夫 "Yamashita Tokuo"; 7. oktoober 1919 Imari – 1. jaanuar 2014) oli Jaapani poliitik.
Ta sündis aastal 1919 Imaris (asub Saga prefektuuris). Ta lõpetas Fukuokas keskkooli. Ta on õppinud õigusteadust algul Meiji Ülikoolis ja hiljem Senshu Ülikoolis, mille lõpetas aastal 1944.
Marlen Hutsijev

Marlen Hutsijev (vene keeles Марлен Мартынович Хуциев; 4. oktoober 1925 Thbilisi – 19. märts 2019 Moskva) oli Vene filmirežissöör, -stsenarist ja pedagoog.
Ta lõpetas 1950. aastal Üleliidulise Riikliku Kinematograafia Instituudi filmilavastajana.
1953–1958 töötas režissöörina Odessa filmistuudios, 1959. aastast M. Gorki nim. filmistuudios, 1965. aastast filmistuudios Mosfilm.
Lisaks on ta lavastanud Moskva teatris Sovremennik ja mänginud mitmes filmis.
1966. aastal kirjutas ta alla 25 kultuuritegelase kirjale NLKP KK peasekretärile Leonid Brežnevile Stalini rehabiliteerimise vastu..
1968–1971 – Kesktelevisiooni tootmiskoondise Ekran kunstiline juht.
1965–1986 – NSV Liidu Kinematografistide Liidu juhatuse sekretär.
Synophis

Synophis on Nastiklaste sugukonda (Colubroidea) kuuluv madude perekond. Selle perekonna madude kohta on väga vähe teada, inglise keeles kutsutakse neid "fishing snakes", kuid tõenäoliselt nad siiski kalu ei söö. Teada on vaid, et vähemalt üks neist liikidest toitub sisalikest. 
Klassifikatsioon.
Perekonda "Synophis" klassifitseeritakse roomajate andmebaasis järgmised maoliigid:
2015. aasta detsembrikuus ajakirjas "ZooKeys" avaldatud artiklis kirjeldavad Omar Torres-Carvajal, Lourdes Echevarría, Pablo Javier Venegas jt maoperekonna "Synophis" kolme uut liiki: 
Levila.
Selle maoperekonna esindajad elavad Andide mäestikus Colombias, Ecuadoris ja Peruus kõrgusvahemikus 460-2200m. "S. plectovertebralis" on endeemne Colombiale ja "S. calamitus", "S. bogerti" ja "S. zamora" on endeemsed Ecuadorile. "S. bicolor" ja "S. lasallei" on levinud mõlemas riigis. "S. insulomontanus" on endeemne Andide ida küljele kesk- ja põhja-Peruu piirkonnas.
Volnovahha

Volnovahha (ukraina keeles "Волноваха") on linn Ukrainas Donetski oblasti edelaosas, Volnovahha rajooni halduskeskus. Linn asub 48,5 km kaugusel Donetski keskusest edelas.
Volnovahha asustustihedus on keskmiselt 1116 inimest ruutkilomeetri kohta.
Ajalugu.
2014. aasta 22. mail ründasid tuvastamata relvastatud isikud Volnovahha juures Ukraina armee kontrollpunkti. Rünnakus hukkus vähemalt 14 Ukraina ajateenijat. 12 haavatasaanud sõdurist suri üks hiljem, mis tegi sellest Ukraina relvajõudude selle ajani suurima inimkaotuse Donbassi sõjas.
2015. aasta 13. jaanuaril, umbes kella poole kolme ajal päeval lõhkes Volnovahhast 4 km kaugusel asuva Bugassi küla juures mitmelasulisest raketiheitjast "Grad" tulistatud rakett reisibussi kõrval. Kohapeal hukkus 10 inimest (6 naist ja 4 meest), 18 sai haavata, kolme haavatu elu ei õnnestunud arstidel päästa. 2017. aasta 13. jaanuaril avati Volnovahhas monument hukkunute mälestuseks.
2022. aasta sõjategevus.
25. veebruarist 12. märtsini 2022 toimus Volnovahha lahing. 6. märtsil 2022 andis president Zelenskõi linnale kangelaslinna tiitli. Vene väed okupeerisid linna 11. märtsil 2022.
Jüri Trepp

Jüri Trepp (23. november 1867 Valila küla, Udeva vald, Koeru kihelkond – 6. jaanuar 1934) oli Eesti vedurijuht ja Vabadussõja veteran.
Ta lõpetas raudtee tehnikakooli, seejärel töötas teemeistri ja vedurijuhina. 1917. aastal oli Jüri Trepp Tallinna Omakaitse I jaoskonna ülem, Vabadussõjas teenis soomusrongi vedurijuhina, pärast sõda oli kuni 1928. aastani raudteetehaste depoo meister.
Jüri Trepp oli Tallinna Majaomanikkude Seltsi juhatuse liige ja Tallinna linnavolinik.
Esindamine (poliitika)

Poliitikas kirjeldab esindamine (ka esindus) viisi, kuidas mõned üksikisikud asendavad teatud kindla ajavahemiku jooksul teisi üksikisikuid või üksikisikute gruppe. Esindamine viitab tavaliselt esindusdemokraatiale, kus valitud ametiisikud räägivad seadusloomes osalemisel nominaalselt oma valijate nimel. Üldiselt on esindus valitsuses võimaldatud valimisõiguse kaudu üksnes riigi kodanikele, kuigi mõnes demokraatlikus riigis on see õigus avaram.
Vabariigi Valimiskomisjon

Vabariigi Valimiskomisjon (lühend: VVK) on Eesti Vabariigi riigiasutus, mis kontrollib Eestis toimuvate valimiste seaduslikkust.
Vabariigi Valimiskomisjon teeb kindlaks, et valimistel järgitaks valimiste vabaduse, üldisuse, ühetaolisuse ja otsesuse, samuti hääletamise salajasuse põhimõtteid. VVK registreerib kandidaate ning kuulutab välja üleriigilised hääletamis- ja valimistulemused. VVK valvab valimiste korraldajate tegevuse seaduslikkuse järele ja lahendab kaebusi.
Komisjoni volitused kestavad neli aastat. Komisjoni juhib esimees, kes valitakse VVK liikmete poolt. 3. juunil 2020 valiti juhatajaks Oliver Kask.
Seaduse muudatusega 1. jaanuarist 2017 pandi valimiste korraldamise ülesanne Vabariigi Valimiskomisjonilt riigi valimisteenistusele.
Vabariigi Valimiskomisjon ja riigi valimisteenistus asub Tallinna komandandimajas.
Vabariigi Valimiskomisjon moodustati 16. aprillil 1992 Eesti Vabariigi Ülemnõukogu otsusega.
Komisjoni liikmed.
Vabariigi Valimiskomisjoni liikmed on:
Perioodil 3. mai 1996 kuni 31. detsember 2016 kuulus valimiskomisjoni Riigikogu Kantselei ametnik.
Eesti mälu

"Eesti mälu" on aastatel 2010–2011 ilmunud Eesti Päevalehe raamatusari.
Sarjas ilmunud 50 raamatut annavad ülevaate Eesti ajaloost alates 19. sajandi keskpaigast ning moodustavad Toomas Kiho hinnangul Eesti mälestuskirjanduse paremiku. Autorite seas on nii eestlasi kui teiste rahvuste esindajaid.
Eesti Teatri Agentuur

Eesti Teatri Agentuur on Eesti ja vähemal määral ka välismaa teatritemaatikaga tegelev sihtasutus. 
Eesti Teatri Agentuur loodi 2007. aasta juunis Eesti Teatriliidu ja Eesti Etendusasutuste Liidu poolt Eesti Näitemänguagentuuri ja Eesti Teatriliidu Teabekeskuse baasil. Eesti Teatri Agentuur võttis üle mõlema asutuse töökohustused, olles võtnud üle kõik Eesti Näitemänguagentuuri sõlmitud lepingud, jätkates dramaturgia autoriõiguste omandamist ja vahendamist, eesti näitekirjanduse edendamist, teatriinfo koondamist ja edastamist, eesti teatri tutvustamist välismaal ning Eesti teatristatistika kogumist ja publitseerimist. Agentuur alustas tegevust 1. jaanuaril 2008.
Põhikirja järgi on agentuuri eesmärkideks muu hulgas:
Agentuur jätkab 1995. aastal alustatud näidendivõistluste korraldamist ja Eesti algupärandite tõlgete tellimist. Veel tegeleb agentuur teatriinfo kogumise, edastamise ja vahendamisega. Eesti Teatri Agentuur jätkab ka Eesti Teatriliidu Teabekeskuse alustatud riigi dotatsioonil teatrite repertuaari- ja majandusstatistika koondamist ja publitseerimist.
Eesti Teatri Agentuur haldab Eesti Näitemänguagentuuri juurde loodud raamatukogu, mis sisaldab eesti algupäraste näidendite kõrval ka võõrkeelseid ja tõlgitud näidendeid, anti samuti üle Eesti Teatri Agentuurile. Kõik näidendid on kantud näidendite andmebaasi, mis sisaldab infot ka Eesti Teatri- ja Muusikamuuseumis, Eesti Draamateatri arhiivis ja mõningates erakogudes olevate näidendite kohta. Näidendeid on võimalik laenutada.
Dramaturgia

 
Dramaturgia on draamateose ülesehituse ja lavastamise teooria ja praktika. Samuti võib dramaturgiana käsitleda näitekirjaniku loomingusse, ajastusse või kultuuri kuuluvaid näidendeid.
Seda sõna ei soovitata kasutada näitekirjanduse tähenduses.
Balilased

Balilased on austroneesia rahvas Indoneesias. Balilaste üldarv on ligikaudu 4 miljonit. Nad kõnelevad bali keelt ja indoneesia keelt. Põhiliselt elavad nad Bali saarel, kus moodustavad ligi 90% elanikkonnast. Vähemal määral elab balilasi ka Jaava idaosas ja Lomboki lääneosas.
Balilased järgivad Bali hinduismi, mis on omapärane sulam hinduismist, budismist ja kohalikest loodususkudest.
Vanim eesti naine

Vanim eesti naine on mingil ajavahemikul vanim elusolev Eesti elanikest naine. Teadaolevad andmed nende kohta on esitatud tabelis.
Vennad Kriisad

Vennad Kriisad (ka: Kriisad) olid kolm Eesti orelimeistrit, suguluselt vennad:
Kirjanduses on neist sageli räägitud koos, sest koos ehitasid ja taastasid nad mitmeid oreleid.
Nende elutöö mälestamiseks on Võru linnas Orelimuuseum "Vennad Kriisad Haanjamaalt ja nende orelid".
The Daily Telegraph

The Daily Telegraph on hommikuti Londonis ilmuv Suurbritannias ja rahvusvaheliselt levitatav laiaformaadiline ("broadsheet") ajaleht. Ajalehe asutas The Daily Telegraph and Courieri nime all Arthur B. Sleigh 1855. aasta juunis.
Alates 2004. aastast on ajalehe omanikeks kaksikvennad David ja Frederick Barclay.
Lehe päevatiraaž oli 2013. aasta alguses 552 065, 2014. aasta märtsis aga 523 048 eksemplari. Võrdlusena oli The Timesi keskmine päevatiraaž 400 060, langusega 394 448 eksemplarile 2014. aasta märtsis.
The Daily Telegraph on väljaande The Sunday Telegraph sõsarleht. Lehti antakse välja eraldi, toimetajad on erinevad, kuid avaldatakse ka mõningaid samu lugusid ning kaks väljaannet jagavad sama veebisaiti.
Et leht esindab valdavalt parempoolset, konservatiivsemat maailmavaadet, on seda mõnikord kutsutud Konservatiivse Partei nimetuse tooride (Tories) järgi "Torygraph"'iks.
1855 – Thornton Leigh Hunt
1873 – Edwin Arnold
1888 – John le Sage
1923 – Fred Miller
1924 – Arthur Watson
1950 – Colin Coote
1964 – Maurice Green
1974 – Bill Deedes
1986 – Max Hastings
1995 – Charles Moore
2003 – Martin Newland
2005 – John Bryant
2007 – William Lewis
2009 – Tony Gallagher
2014 – Ian MacGregor
Paažikorpus

Paažikorpus, samuti "Paažide korpus", ametlikult Tema Keiserliku Majesteedi Paažikorpus (vene keeles "Пажеский корпус", ametlikult "Пажеский Его Императорского Величества корпус") oli Venemaa keisririigis aastatel 1759–1917 tegutsenud kinnine sõjaväeline keskõppeasutus.
Ajalugu.
Paažikorpuse asutas 1759. aastal Peterburis keisrinna Jelizaveta Petrovna paažide ja kammerpaažide väljaõppeks. 1802. aastal reorganiseeriti see õppeasutuseks, mis sarnanes teiste kadetikorpustega. Korpusel oli võrreldes ülejäänud Venemaa sõjakoolidega eripära: ohvitsere valmistati ette erinevatele väeliikidele; teised õppeasutused olid väeliigi põhised (jalavägi, ratsavägi, insenerid jne). Õppeasutus oli elitaarne: sinna võeti pärusaadlikke ja neid, kelle isa oli olnud vähemalt kindralleitnandi ("resp". viitseadmirali) või vanaisa täiskindrali aukraadis. Kooli lõpetades said kadetid alamporutšiku (ratsaväes korneti) aukraadi ja neil oli privileeg teenida oma valitud polgus. 1810−1917 toimus õppetegevus Vorontsovi palees. Kool suleti Ajutise Valitsuse sõjaministri Aleksandr Kerenski otsusega juulis 1917. Aastatel 1759−1917 õppis koolis 4505 ohvitseri.
Riigipiir

Riigipiir on joon (piir), mis märgib riigi territooriumi ja veeala. Riigipiiriga määratakse kindlaks riikide seaduste kehtivusala.
Maismaal kulgev riigipiir võib olla orograafiline (kulgeb piki looduslikke tähiseid) või geomeetriline (ühendab kindlaid maapinnapunkte). Merel kulgev riigipiir võib olla määratud kaugusega rannikust.
Kahe riigi piir (sisuliselt maa- ja veepiir) on tavaliselt määratud vastavate riikide kokkuleppel. Harvem juhtub, et üks riikidest kehtestab riigipiiri ühepoolselt, naabriga kooskõlastamata. Suur osa sõdadest saab alguse põhjusel, et naaberriigid ei ole ühel meelel selles, kust peaks kulgema nendevaheline piir. Konfliktide vältimiseks lepib tänapäeval riigipiiri kokku tavaliselt kahepoolne, harvem erapooletu rahvusvaheline komisjon. Kahe riigi vahele võidakse moodustada neutraalne tsoon, mis ei kuulu kummagi riigi kontrolli alla.
Maa- ja veepiiri kohal on riigi õhupiir.
Riigipiiri ületamiseks on tavaliselt ette nähtud piiripunktid. Piiripunktides võidakse kontrollida piiriületaja dokumente, näiteks viisat, ja pagasit.
Riigipiirilähedastel aladel võib olla moodustatud piiritsoon. Piiritsoonis kehtivad inimeste liikumisele piirangud, näiteks võib piiritsooni pääsemiseks olla vaja vastavat luba.
2005. aasta detsembris oli maailmas umbes 250 472 km maismaariigipiire. Kõige pikem maismaapiir oli Hiinal: 22 117 km. Kõige pikem kahe riigi vaheline riigipiir on USA ja Kanada vahel: 8893 km.
Aordikaar

Aordikaareks (ladina "arcus aortae") nimetatakse paljudel loomadel kehas asuvat arterit, mis on aordi osa.
Aordikaare areng, anatoomia, morfoloogia, histoloogia ja patoloogia võivad erineda nii liigiti kui ka indiviiditi. 
Roomajatel.
Roomajate lootel veelesinev kõhuaort jaguneb kolmeks: kaheks aordikaareks ning kopsuarteriks. Paremast aordikaarest lähtuvad lisaks keha varustavatele soontele ka kaks paari uneartereid, mis suunduvad pähe, ning eesjäsemeid varustavad rangluuarterid, vasakust aordikaarest aga ainult keha varustavad arterid (sealhulgas suur sisusearter). Mõlema aordikaare peasooned ühinevad tagapool seljaaordiks. 
Maolised.
Tänapäevastel madudel on tuvastatud kaks aordikaart: vasak ja parem.
Harilikul rästikul väljub parem aordikaar südame vatsakese vasemalt poolt, kulgeb vasaku aordikaare eest, liigub taha söögitoru ja hingetoruni ning ühineb aordiga ("aortae dorsales"). Vahepeal saab sellest alguse vasak ühisunearter. Vasak aordikaar väljub südame vatsakese paremalt poolt ja ei anna suuri harusid.
Vasaku ja parema aordikaare seintes paiknevad närvikiud. Arterid paiknevad lümfikudedega ümbritsetult.
Imetajatel.
Ainupilulistel on üksainus vasakpoolne aordikaar. 
Koduloomadel.
Koduloomadel algab aordikaar südamepaunasiseselt. Aordikaar kulgeb südamest V...VII rinnalüli kõrguseni ja seondub kopsutüvega arterioossideme (lig.arteriosum") varal.
Aordikaare jagunemine on loomaliigiti ja indiviiditi erinev. 
Inimestel.
Inimestel on aordikaar üleneva ja alaneva aordi vaheline osa. Aordikaarest väljuvad arterid varustavad verega kaela, pead, ülajäsemeid ja keha ülemist osa.
Aordikaar liigitatakse suure vereringe arterite hulka.
Arterid.
Aordikaarelt algavad arterid on:
Patoanatoomia.
Aordikaarel on tuvastatud ateroskleroosi.
Berliini langemine

"Berliini langemine" on Mosfilmis 1949. aastal valminud kaheosaline mängufilm.
Süžee.
Filmis kujutatakse stalinistlikust vaatepunktist Teise maailmasõja sündmusi. Tegevusliine on kaks: ühes kujutatakse Stalinit sõjategevust juhtimas, teises jälgitakse lihtsa sõjamehe Aleksei Ivanovi lahinguteed.
Sõjaväelane

Sõjaväelane on sõjaväes (tegevväes) teeniv sõjaväelise auastmega isik. 
Üldist.
Sõjaväelasel on sõjaväeline auaste. Auastmete arv ja nimetused on riigiti erinevad. 
Sõjaväelased jagunevad üldjuhul sõltumata riigilistest iseärasustest vastavalt auastmele põhigruppidesse: 
Sõjaväelased kannavad teenistuskohuste täitmisel üldjuhul (ei pruugi kanda näiteks luure- ja julgeoleku valdkonnas teenijad) sõjaväe vormiriietust koos ettenähtud eraldusmärkidega. 
Üldjuhul on demokraatlikes riikides sõjaväelastel ametialase sõltumatuse tagamise huvides teatud piirangud ühiskondlikus elus (näiteks poliitikas) ja majandustegevuses osalemiseks.
Sõjaväelastel on reeglina sõjaväeline ettevalmistus (väljaõpe). Väljaõpe on väga erinev, sõltudes väeliigist või relvaliigist ning konkreetsest erialast, kuid üldjuhul on kõigil sõjaväelastel vajalik läbida esmalt sõduri baasväljaõpe. 
Iga sõjaväelane (sõltumata erialast või ametikohast) peab omama häid teadmisi-oskusi järgnevates olulistes põhivaldkondades:
Terminist Eestis.
Eestis nimetatakse sõjaväelasi vastavalt põhilise kaitsestruktuuri kaitseväe nimele kaitseväelasteks.
Eesti seadustes kasutatakse tegevteenistuses oleva isiku kohta terminit tegevväelane. 
Tegevväelane ei tohi:
Vasak ühisunearter

Vasak ühisunearter (ladina "arteria carotis communis sinistra") on paljudel loomadel kehas asuv aordikaare haru, mis varustab verega pead ja kaela.
Vasaku ühisunearteri areng, anatoomia, morfoloogia, histoloogia ja patoloogia võivad erineda nii liigiti kui ka indiviiditi. 
Roomajatel.
Madudel.
Harilikul rästikul on tuvastatud vasak ühisunearter (eelistermin). Rathke nimetas arteri "arteria carotis communis" ' eks, kuid O'Donoghue nimetas (1912) arteri vasakuks ühisunearteriks. Rästikul kulgeb vasak ühisunearter tüümuse ülemise sagara juurest söögitoru ja hingetoru vasakult poolt, annab harusid ja kulgeb pea suunas ning haruneb vasakuks sisemiseks ja välimiseks unearteriks ("a.carotis interna et externa").
Vasaku ühisunearteri seintes paiknevad närvikiud ja närvilõpmed.
Imetajatel.
Inimestel.
Inimestel algab vasak ühisunearter aordikaarelt.
William Boyd

William Boyd (sündinud 7. märtsil 1952 Accras) on Suurbritannia kirjanik ja stsenarist.
1982 sai ta Somerset Maughami auhinna.
2005 nimetati ta Briti impeeriumi ordu komandöriks.
Karjavärav

Karjavärav ehk Saksa värav oli üks suuremaid väravaid Tartu linnamüüris. 
Karjavärav asus Emajõe ääres turuplatsi alguses, praeguse Raekoja plats 18 hoone ees. Neljakandilise torniga väravat hakati ehitama 14. sajandil. Karjavärava ees asus zwinger, mille lõpus oli arvatavasti tornikestega eesvärav. Karjaväravast pääses linna karjamaadele Ülejõel. 
Värav hävitati 1708. aastal Põhjasõjas, kui Tartu vallutamise järel õhkis Vene armee Peeter I käsul kõik linna kindlustused.
Riia värav

Riia värav ehk Andrease värav oli kesk- ja varauusaegse Tartu linna üks suuremaid väravaid, millest algas Riia maantee. See hävis Põhjasõjas, kui 1708. aastal Vene armee kõik linna kaitserajatised õhkis. Värava asukoht on Barclay platsil tähistatud.
Toome värav

Toome värav ehk Toomevärav (saksa k. "Dompforte") oli kesk- ja varauusaegse Tartu linna Tartu linnamüüri üks suuremaid väravaid, mis ühendas all-linna piiskopilinnuse ja kindlustustega Toomemäel. Värav hävis Põhjasõjas, kui 1708. aastal Vene armee kõik linna kaitserajatised õhkis.
Jakobi värav

Jakobi värav ehk Nunnavärav (ka Verine värav, saksa keeles "Jakobstor") oli kesk- ja varauusaegse Tartu linnamüüri üks suuremaid väravaid, mis asus praegusel Jakobi tänaval Jakobimäe all, umbes 25 m Laia ja Jakobi tänava ristmikust loode pool. Värav hävis Põhjasõjas, kui 1708. aastal Moskva tsaaririigi armee kõik linna kaitserajatised õhkis.
Väravast Jakobimäe pool paiknes 17. sajandil ajalooline Jakobi eeslinn, väravast kagu pool seespool linnamüüri paiknes oletatavasti juba 13. sajandi teisest poolest Püha Jakobi kirik, mis kuulus hiljem sealsamas asuvale tsistertslaste Tartu Püha Katariina nunnakloostrile, Katariina kiriku nime all. Poola ajal kasutati kirikut Tartu jesuiitide gümnaasiumi kooliruumidena.
Jakobi väravas oli allikas ja Jakobi kaev, allikas suubus Piiskopitiiki, mis oli kuni 18. sajandini täiendav kaitserajatis lisaks linnamüürile, väravatorniga oli ühendatud linnamüürist väljapoole ulatuva ehitisena vangla. Väravast põhja pool praeguse Tähtvere tänava nõlval paiknes surnuaed.
Värava oletataval kohal Jakobi tänava Toomemäe-poolses servas paikneb mälestuskivi, selle vastas üle tänava on (Jakobi tänav 17) Toome pood. Säilinud vanimal linnaplaanil 1636. aastast on märgitud Laia tänava nime selgituseks, et seal olevat paiknenud linna vanim turg. Oletatakse, et turu asukoht võis olla praeguse Laia ja Jakobi tänava nurgal Jakobi värava taga.
Küütrivärav

Küütrivärav ehk Lihunike värav oli väike nelinurkse põhiplaaniga värav kesk- ja varauusaegse Tartu linnamüüris, Karja ja Vene väravate vahel. Värav hävis 1708. aastal Põhjasõjas, kui Vene armee õhkis kõik Tartu kaitserajatised. Küütrivärava nimi on seotud Küütri tänavaga, kus tegutsesid lihunikud.
BMW X4

BMW X4 on BMW kupeelik viieukseline linnamaastur, mida toodetakse 2014. aastast. 
See on loodud BMW X3 baasil, kasutusel on ka sama mootorivalik ja tehnilised sõlmed. 
Selle pakiruum maht on 500 liitrit, aga kui tagaistmed alla lasta, siis 1400 liitrit. X4 varustuses on ka tagaluugi elektriline avamissüsteem.
Teise põlvkonna BMW X4 avalikustati 2018. aasta veebruaris.
Mungavärav

Mungavärav oli väike nelinurkse põhiplaaniga värav kesk- ja varauusaegse Tartu linnamüüris, Karja ja Vene väravate vahel. Värav hävis 1708. aastal Põhjasõjas, kui Vene armee õhkis kõik Tartu kaitserajatised. Mungavärava nimi on seotud Munga tänavaga, kus kuni reformatsioonini asus mungaklooster.
Jenik Radon

Jenik Radon (sündinud 1946 Berliinis) on USA advokaat.
Radon on Columbia ülikooli professor, aga ta on töötanud lektorina ka näiteks Stanfordi ülikoolis.
Elulugu.
Radon on pärit Saksamaalt, kust ta pere emigreerus Ameerika Ühendriikidesse.
Ta omandas bakalaureusekraadi Columbia ülikoolis, magistrikraadi California Ülikoolis Berkeleys ja doktorikraadi Stanfordi ülikoolis.
1980. aastal kaasasutas Radon Afganistani Vabastuskomitee, mis toetas sõjapõgenikke Nõukogude-Afganistani sõjas.
Bakuu–Thbilisi–Ceyhani naftajuhtme rajamise kavandamisel esindas Radon Gruusiat. Selle eest autasustati teda Gruusia kõrgeima riikliku autasuga.
Ta osales ka Nepali rahuprotsessis.
Seotus Eestiga.
1980. aastate lõpus ja 1990. aastate algul sai ta tuttavaks paljude eestlastega ning aitas pärast Eesti taasiseseisvumist koostada mitut seadust. Tema juures USAs peatus tuntud eesti inimesi – näiteks Lennart Meri – ning Radon aitas neil USA valitsusametnikega jutule saada.
Ta algatas Columbia ülikoolis Eesti Fellowsi programmi, mille raames käisid sealsed üliõpilased 1990. aastatel Eesti riigiasutustes suve­praktikal. Samuti algatas ta Eesti ja USA vahelise õpilasvahetuse.
Lisaks on ta Tartus tegutseva Domus Dorpatensise kaasasutaja ja nõukogu liige.
Jeep Cherokee

Jeep Cherokee on USA autotootja Jeep maasturi mudel. Seda on toodetud alates 1974. aastast 5 põlvkonda. 
Auto on saanud nime Põhja-Ameerikas elavate Cherokee suguharu indiaanlaste järgi. 
Esimene põlvkond (SJ).
Esimese põlvkonna Cherokee oli tegelikult kahe uksega ja veidi muudetud disainiga Jeep Wagoneer. Tootmisaastad 1974–1983.
Cherokeed tutvustati kui sportlikku kaheukselist universaali, mis väidetavalt ületas ka CJ-5 maastikusõiduvõimekuse.
Teine põlvkond (XJ).
Teise põlvkonna Cherokee, mida tutvustati 1984. aastal, oli ehitatud juba täiesti uuele platvormile. Cherokee puhul loobuti esimese Jeepi mudelina redelraamile ehitatud kerest ning kasutusele võeti oluliselt kergem kandevkere konstruktsioon. Teise põlvkonna Cherokeed müüdi 3- ja 5-ukselise kerega ja auto oli kas taga- või nelikveoline.
1997. aastal läbis Cherokee mudeliuuenduse, mille käigus muudeti veidi auto välis- ja sisedisaini ning teise põlvkonna Cherokee tootmine lõppes 2001. aastal. 
Kolmas põlvkond (KJ).
Kui Põhja-Ameerika turul müüdi seda autot Jeep Liberty nime all eesmärgiga eristada teda suuremast ja kallimast Grand Cherokeest, siis väljaspool USA turgu kandis see auto endiselt Cherokee nime. Cherokee oli tootmises 2001-2007 ja hinnapoolest asus see Wrangleri ja Grand Cherokee vahel ning tegu oli väikseima neljaukselise Jeepi mudeliga kuni 2007. aastani kui turule toodi veel väiksemad Patriot ja Compass. 
Neljas põlvkond (KK).
2007. aasta New Yorgi autonäitusel esitletud Cherokee sai kandilisema välimuse. Koduturul USAs kandis auto endiselt Liberty nime, aga ülejäänud turgudel jätkati Cherokee nime kasutamist. Esmakordselt Jeepi ajaloos müüdi Jeepi mudelit ka teise nime all - sama autot sai osta ka Dodge Nitro nime all. 
Viies põlvkond (KL).
2013. aastal esitletud 5. põlvkonnaga sai Cherokee nime tagasi viimaks ka Põhja-Ameerika turul ning mudelirivis asus Cherokee suurema Grand Cherokee ja väiksema Compassi vahel. Tegu oli esimese Jeepi mudeliga, mis kasutab Chrysleri ja Fiati koostöös valminud Fiat Compact Wide platvormi. 
Cherokeel on uus 9-käiguline automaatkäigukast ning 3 mootorit: 2 bensiini- (3,2 V6 ja 2,4 R4) ja 2-liitrine diiselmootor.
Michael Gallagher

Michael Gallagher (sündinud 2. septembril 1955 Philadelphias) on USA-Eesti advokaat.
Gallagheril on bakalaureusekraad Tuftsi ülikoolist (1977) ja õigusteaduste doktori kraad Villanova ülikoolist.
Ta sattus Eestisse elama 1994. aastal, kui tuli Ameerika abiprogrammi "Central and East European Law Initiative" (CEELI) raames kohalikku õigussüsteemi arendama.
Gallagher valiti 2000. aastal Tartu Ülikooli Euroopa Kolledži direktoriks. Oma ametiaja jooksul algatas ta välisüliõpilastele suunatud ingliskeelse täiendkoolitusprogrammi "Prometheus".
Ta on töötanud Eesti Õiguskeskuses nii konsultandi (1995–2003), tegevdirektori (2004) kui ka direktorina (2004–2007). Õiguskeskuses vastutas ta õppeprogrammide väljatöötamise ja läbiviimise eest.
Ta on endine Domus Dorpatensise nõukogu liige.
Michael Gallagheri ema on eestlane ja isa ameeriklane.
Lüliarter

Lüliarteriks ehk vertebraalarteriks (ladina "arteria vertebralis") nimetatakse paljudel loomadel kehas asuvat paarilist arterit, mis on rangluualuse arteri haru.
Lüliarteri areng, anatoomia, morfoloogia, histoloogia ja patoloogia võivad erineda nii liigiti kui ka indiviiditi. 
Roomajatel.
Madudel.
Lüliarter saab madudel alguse paremast aordikaarest ja selle harud kulgevad kehas, nahas, söögitorus, kopsu(de)s ja peas. 
Wisconsini ülikooli zooloogialaborites 1916. aastal tehtud katsed tripimadude perekonda liigitatud madudega näitasid, et lüliarteri harude arv võib liigiti ja indiviiditi erineda. 
Imetajatel.
Koduloomadel.
Koduloomadel saavad lüliarterid alguse subklaavarteritest ja varustavad verega seljaaju ja süva kaelalihaseid. Vertebraalarter läbib I...VI kaelalüli ristjätkemulgud ja siseneb lateraalse lülimulgu kaudu selgrookanalisse. Selgrookanalist liigub arter koljuõõnde ning ühineb teise poole lüliarteriga põhimikuarteriks. 
Lüliarter moodustab süva kaelaarteriga rikkalikult anastomoose. 
Inimestel.
Inimestel kulgeb paariline lüliarter läbi kuue ülemise kaelalüli ristijätkemulgu ja suurmulgu ning ühineb kolju põhimikul teise poole lüliarteriga paarituks põhimikuarteriks.
EI-loogikaelement

EI-loogikaelement (ingl k "NOT gate" või "inverter") on ühe sisendi ja ühe väljundiga loogikaelement, mis realiseerib loogilise eituse tehet. Elemendi väljundis on signaal 1 juhul, kui sisendis on signaal 0, ja vastupidi.
EI-loogikaelemendid valmistatakse CMOS-tehnoloogias, kus lülititena toimivad MOSFET-transistorid. EI-loogikalülitust kasutatakse ka NING-EI- ja VÕI-EI-loogikaelementide muutmiseks vastavalt NING- ja VÕI-elementideks.
David ja Frederick Barclay

Sir David Rowat Barclay (27. oktoobril 1934 Hammersmithis – 10. jaanuar 2021) ja Sir Frederick Hugh Barclay (27. oktoobril 1934 Hammersmithis), tuntud ka kui Barclay Brothers ehk vennad Barclayd, on inglise ärimehed. 10-minutilise vahega sündinud identsed kaksikud on tegutsenud peamiselt meedia, jaekaubanduse ja kinnisvara alal. 2013. aastal hinnati nende vara väärtuseks 2,35 miljardit naelsterlingit, 2017. aastal 7,2 miljardit naelsterlingit. Nad on saanud tuntuks avalikkuse tähelepanu vältimisega ning sageli kirjeldatakse neid kui eraklikke. 
Vendade Ühendkuningriigis asuvaid ettevõtteid juhib Sir Davidi poeg Aidan.
Furaan

Furaan on heterotsükliline orgaaniline ühend, mis kuulub aromaatsete ühendite klassi.
Furaan on värvitu kergesti süttiv vedelik, mis lahustub tavalistes orgaanilistes solventides, kuid vähe vees. Tema keemistemperatuur on lähedane toatemperatuurile. Furaani tarvitatakse lahustina ning sünteetiliste vaikude ja keemiliste kiudainete lähteainena.
Keemilises mõttes on furaani molekul aromaatne, kuna hapniku aatomi vaba elektronipaar on delokaliseeritud üle kogu tsükli; see molekul on tasapinnaline ja selles ei esine karakteerseid kaksiksidemeid. Furaan astub kergesti aromaatse elektrofiilse asenduse reaktsioonidesse, aga ka Diels-Alderi reaktsioonidesse kui dieen.
Weaver

Weaver tähendab inglise keeles 'kuduja'. See on ka koha- ja isikunimi:
Tartu laulupidu

Tartu laulupeod toimuvad viie aasta takka, samadel aastatel kui ka üle-eestilised laulupeod. Tartu laulupeod peetakse Tartu lauluväljakul.
Samuti on Tartus toimunud väiksemaid laulupidusid, nagu näiteks Tartu vaimulik laulupidu 2010. aastal ja öölaulupidu "Järjepidevus" 2013. aastal.
Ajalugu.
Tartu laulupeotraditsiooni algust seostatakse aastaga 1869, mil Tartus toimus esimene üle-eestiline laulupidu. Alates VI laulupeost 1896. aastal on kõik üle-eestilised laulupeod toimunud aga Tallinnas. 1969. aastal, kui esimesest üldlaulupeost möödus 100 aastat, korraldati selle tähistamiseks kaks nädalat enne Tallinnas toimuvat pidu taas Tartus meeste laulupidu. 
Tartu laulupidu 2009.
Laulupidu peeti 13. juunil 2009 ning seal osales ligi 8000 lauljat, tantsijat ja pillimängijat.
Tartu laulupidu 2014.
2014. aastal toimus Tartu laulupidu 7. juunil. Selle kunstiline juht oli Riho Leppoja. Peol osales 262 kollektiivi enam kui 8200 esinejaga. Osalejate seas on nii koorid, puhkpilliorkestrid kui rahvatantsijad. Väljastpoolt Eestit osales 10 kollektiivi: puhkpilliorkestrid Lätist, Venemaalt, Tšehhist ja Rootsist ning naiskoor Soomest. Laulupeole eelnes muusikanädal: avakontsert Jaani kirikus, Alo Ritsingu autorikontsert Tartu Ülikooli aulas, Tartumaa tantsupäev, puhkpillimuusika kontsert, Miina Härma laulumängu "Murueide tütar" etendus ja laulupeo eelkontsert Vanemuise kontserdimajas. 2014. aasta Tartu laulupidu on pühendatud helilooja Miina Härma 150. sünniaastapäevale. Peo moto "Enne ja nüüd" pärineb Miina Härma samanimelisest koorilaulust.
Eesti Demokraatlik Liikumine

Eesti Demokraatlik Liikumine (lühend: EDL) oli aastatel 1972–1975 Eesti NSVs tegutsenud vastupanuliikumine, mille eesmärk oli taastada Eesti Vabariik.
EDLi ärgitas looma Nõukogude Liidu Demokraatlik Liikumine. EDLi asutati Mati Kiirendi ja Artem Juskevitši eestvedamisel. 
Aastal 1972 saatsid EDL ja Eesti Rahvusrinne ÜRO Peaassambleele ja ÜRO peasekretärile märgukirja (nimetatud ka memorandumiks), kus palusid ÜRO-lt abi Eestis omariikluse taastamiseks. Märgukirja teksti koostas Tunne Kelam. ÜRO-sse jõudis märgukiri 1974. aastal.
1974. aasta detsembris vahistati mitmed EDLi liikmed (sh Mati Kiirend, Artem Juskevitš, Arvo Varato) ja 1975. aasta kohtuotsuse järgi mõisteti Sergei Soldatovile ja Kalju Mätikule kuus aastat vangilaagrit, Mati Kiirendile ja Artem Juskevitšile viis aastat vangilaagrit ning Arvo Varato (kes ainsana kaitses end advokaadi abil ja esines andekspaluva lõppsõnaga) sai kolm aastat tingimisi..
Adramaarevisjon

Adramaarevisjon (ka "adrarevisjon") oli adramaade loendus (revisjon), millega määrati kindlaks maavalduse, võimalike tulude ja riigimaksude suurus.
Adramaarevisjonide protokollides oli kirjas muu hulgas talude adramaade arv, talupere liikmed, loomade arv, koormiste suurus. Nende andmete tõttu on adramaarevisjonid olulised eriti majandus-, sotsiaal- ja asustusajaloo jaoks.
Poola Liivimaal olid adramaarevisjonid 1586, 1599, 1601, 1617, 1624, 1627 ja Rootsi Eestimaal 1564, 1582. aastal, 1586, 1591, 1600/1601, 1615, 1624–1627. 
Poola-Rootsi sõja järel viidi ka Rootsi võimu alla läinud Liivimaal läbi 1630. aasta ja 1638. aasta, 1688, Liivimaa maarevisjonid ning ka Eestimaal mh ka 1688, 1694–1696. (1698) aasta Eestimaa adramaarevisjon
Eesti aladel viidi Venemaa keisririigis läbi adramaarevisjonid: 1712 – Eestimaa 1712. aasta 1. adramaarevisjon; 1715 – Liivimaa 1715. aasta 1. adramaarevisjon; 1. 1716 – Saaremaa 1716. aasta adramaarevisjon; 1721–1725 – Liivimaa 1721.–1725. aasta 2. adramaarevisjon; 1725–1726 – Eestimaa 1725.–1726. aasta 2. adramaarevisjon; 1731 – 3. Liivimaa ja 2. Saaremaa adramaarevisjon; 1732 – Eestimaa 1732. aasta 3. adramaarevisjon; 1738 – 3. Saaremaa ja 4. Liivimaa adramaarevisjon; 1739 – Eestimaa 1739. aasta 4. adramaarevisjon; 1744 – 5. Liivimaa, 4. Saaremaa ja 5. Eestimaa adramaarevisjon; 1750 – Saaremaa 1750. aasta 5. adramaarevisjon; 1756 – Saaremaa 1756. aasta 6. adramaarevisjon; 1757–1758 – Liivimaa 1757.–1758. aasta 6. adramaarevisjon; 1758 – Eestimaa 1758. aasta 6. adramaarevisjon; 1765 – Eestimaa 1765. aasta 7. adramaarevisjon; 1774 – Eestimaa 1774. aasta 8. adramaarevisjon.
1818. aasta maanimistu alusel oli Eestimaa kubermangus 574 mõisa ja neile kuulus 6918 23/80 revisjoniadramaad
Heitemasin

Heitemasin (ka "katapult") oli antiik- ja keskajal kasutatud piiramismasin, millega purustati kindlustusrajatisi ja heideti piiratavate kahjustamiseks kive, mädanevaid laibaosi, aga ka anumatesse suletud tuld, mesilassülemeid, mürgiseid madusid ja lülijalgseid.
Esimesed kiviheitemasinad leiutati Vana-Hiinas.
Kiviheitemasinaid kasutasid eestlaste muistses vabadusvõitluses nii ristisõdijad kui ka eestlased. Eestis kadusid kiviheitemasinad sõjamasinatena 1420. aastatel, kui asemele tulid suurtükid. Keskaegse kiviheitemasina viimane dateeritud kasutamine sõjas toimus 1779. aastal, kui britid ehitasid "trébuchet"' laengute heitmiseks Gibraltari kindlust piiravate hispaanlaste pihta. Tänapäeval on relvastatud konfliktides ja kokkupõrgetes kasutanud kiviheitemasinaid esimeses maailmasõjas prantslased ning Süüria konfliktis 2013. aastal Aleppos ja ukrainlased 2014. aastal Kiievis. Suurim tänapäeval töötav kiviheitemasina rekonstruktsioon asub Warwicki kindluses ja sellega on heidetud 36 kg kaaluvaid kive 300 m kaugusele.
Heitemasinaid on mitut tüüpi:
Velsker

Velsker oli keskeriharidusega meditsiini- või veterinaartöötaja. Velskriks võis saada vastavas koolis või vastavatel kursustel. Velsker võis olla ka arstiabiline või ravida arsti juhendamisel haigeid.
Seltskondlik Maja

Seltskondlik Maja oli Tallinnas aastatel 1924–1940 tegutsenud osaühing, kuhu kuulus ärimehi ja majandustegelasi.
Ühing asutati Konstantin Pätsi eestvõttel. 
Aastal 1925 ostis ühing aadressil Aia 12 asuva kivimaja koos krundiga.
Alates 1938. aastast asus Seltskondliku Maja hoones I Riiginõukogu. 
Nõukogude ajal, kuni 1978. aastani oli hoone tuntud Mererajooni Pioneeride Majana (MPM) ning Tallinna Pioneeride Paleena (TPP). Tänapäeval tegutseb selles hoones Kanutiaia Noortemaja.
Tallinna abilinnapea

Tallinna abilinnapea on Tallinna linnavalitsuse liige (abilinnapea).
Abilinnapea kinnitab ametisse või vabastab ametist Tallinna linnavolikogu (Tallinna linnapea ettepanekul).
Tallinnas asutati abilinnapea koht aastal 1990.
Aastal 2004 oli Tallinnas 6 abilinnapead.
Narendra Modi

Narendra Damodardas Modi (sündinud 17. septembril 1950 Vadnagaris) on India poliitik, India Vabariigi viieteistkümnes peaminister.
Modi oli Gujarati osariigi peaminister aastatel 2001–2014. Ta on Bharatiya Janata Partei (BJP) ja parempoolse poolsõjaväelise vabatahtlike organisatsiooni Rashtriya Swayamsevak Sanghi (RSS) liige.
Tema juhtimisel on India arenenud majanduslikult, sotsiaalselt ja sõjaliselt. Kuigi tema majanduspoliitika on olnud edukas, on Modi sotsiaalpoliitilised meetmed olnud vastuolulised.